5. januar gikk det av et skudd i et våpenrom på en driftsenhet i Vest politidistrikt, melder politiet i en pressemelding onsdag ettermiddag.

Skuddet gikk av i forbindelse med nedspenning inne på våpenrom etter endt tjeneste.

Ingen ble skadd i hendelsen. Tjenestemannen skal ha vært alene på kontoret da skuddet gikk av.

– Skuddet gikk ned i en tykk treplate og det ble ingen materielle skader utover dette, opplyser de.

– Det er en uønsket hendelse

Hendelsen er rapportert til Politidirektoratet.

– Dette er en uønsket hendelse og det blir foretatt undersøkelser for å finne ut hvorfor det skjedde, sier visepolitimester John Reidar Nilsen til BA.

Hendelsen skal ha funnet sted på en av utestasjonene/lensmannskontorene i Hordaland, men Nilsen ønsker ikke å kommentere hvilken stasjon det gjelder.

Han karakteriserer polititjenestepersonen som erfaren og vedkommende er godt vant til å håndtere våpen og tjenestegjør i operativ tjeneste. Han understreker at ingen andre var i fare.

– Når saken er undersøkt, kan det bli aktuelt med tiltak med tanke på å forhindre at det skal skje igjen, sier Nilsen.

Ifølge visepolitimesteren har det ikke inntruffet uhell med skytevåpen i Hordaland etter at den midlertidige politibevæpningen trådte i kraft høsten 2014.